Folketingets afslutningsdebat er i fuld gang. Og selvom debatten kan være hård, er bandeord ikke tilladt, påpeger formanden.

Bølgerne går ofte højt i debatten i Folketingssalen. Og ifølge Folketingets formand Pia Kjærsgaard (DF) også sommetider for højt.

Under afslutningsdebatten onsdag eftermiddag endte Pia Kjærsgaard og Enhedslistens finansordfører Pelle Dragsted i et mindre mundhuggeri for rullende kameraer.

Forinden havde Socialdemokraternes Christian Raabjerg Madsen spurgt Dragsted, om Enhedslisten egentlig mener, at der er en grænse for, hvor mange flygtninge Danmark kan tage imod.

- Selvfølgelig er der en grænse for hvor mange flygtninge et land kan tage. Vi ville ikke kunne tage imod en million, eller hvad fanden man nu kunne sætte af tal. Det siger sig selv. Og det er derfor vi mener… svarede Pelle Dragsted, inden han blev afbrudt af Pia Kjærsgaard:

- Jeg må simpelthen sige til ordføreren, at man bander overhovedet ikke fra Folketingets talerstol!

- Beklager, det har jeg ikke lært hvor jeg kommer fra, lød det så fra Pelle Dragsted, hvilket fik Pia Kjærsgaard til at fastslå:

- Men sådan er det altså her. Og man diskuterer heller ikke med formanden.

Antals-debat er useriøs

Flygtningekrisen er et af de store emner i dette års afslutningsdebat. Tidligere på måneden har socialdemokraternes gruppeformand Henrik Sass Larsen eksempelvis åbnet op for, at der skal være et loft for, hvor mange flygtninge Danmark skal modtage. Og at loftet skal være "nærmere 1000 end 10.000 om året".

Men den form for angivelse af et specifikt tal er useriøst, lød det fra Pelle Dragsted, da han fik lov at fortsætte sit svar på spørgsmålet efter ordvekslingen med Pia Kjærsgaard.

- Ordføreren (Christian Raabjerg Madsen, red.) ved jo ligeså godt som jeg, at man ikke kan sætte en grænse, for så længe Danmark er omfattet af Flygtningekonventionen, så er det jo rigtig svært at sætte et antal på. For den dag der så kommer en flygtning på flugt fra sexslaveri hos Islamisk Stat, så skulle ordføreren for det første bryde Flygtningekoventionen for at sende den her person tilbage i armene på Islamisk Stat. Og for det andet ville det heller ikke være muligt, lød det fra Pelle Dragsted, der fortsatte:

- Skulle man kaste dem ud med faldskærm over IS-kontrollerede områder i Syrien, eller hvad er det man forestiller sig? Jeg synes det bliver så useriøst med den her debat. Vi kan godt have forskellige holdninger til de her ting, men hold nu op med den antals-debat. Den var sjov for ti år siden, men jeg synes ikke den er interessant længere. Vi er alle sammen enige om at Danmark ikke kan tage alle flygtninge i verden.

Du kan i øvrigt følge afslutningsdebatten - der plejer at vare til langt ud på aftenen – her: